钦定古今图书集成/理学汇编/文学典/第097卷 > 黄润玉
## 钦定古今图书集成/理学汇编/文学典/第097卷 > 黄润玉

按《见闻录》：“润玉，字孟清，世为鄞人。十三岁时，改元永
乐，命江南富民实北京，其父当行，先生诣官请代官少之。对曰：‘父去日益老，儿去日益长’。官异而从之。逾
年抵京，授廛北城外十里所，沙漠寒沍，茫无人烟。先
生与同役，筑室成比闾，倾赀给徭赋，垦圃鬻蔬以为
生。人不堪其劬瘁，先生安之。稍隙，辄肆力于学，以己”
心为严师，而蕲造于圣贤。择然后语，确不可易焉；揆
然后动，端无所苟焉。京有富翁，仅一女，招先生寓，宿
其家而同贾，先生辞。或问之，曰：“瓜田不纳履也。”其慎
行若此。补郡庠生。京闱乡试，擢礼经魁。会试，授建昌
府学训导。丁文林公忧，改训南昌府学，拜行在交阯
道监察御史，出按湖广。平生著述甚富，以朱子尝欲
编《礼记》附《仪礼》，迺取《仪礼》析为四卷，而以《礼记》比类
附之，不类者附诸卷首末，亦各有意义。又以《五礼》独
缺《军礼》，因取《周官·大田礼》补之，而以《礼记》诸篇载田
事者附焉，别为一卷，通五卷，皆为之注释，总曰《仪礼
载记》。《附注》以《小学》《四书》诸经注家或遗或误，撰《经书
补注》。以《大学》《中庸》旨皆渊奥，撰《庸学通旨》。以《礼记》深
衣制十有二幅，郑氏误注为裳；而《玉藻》“长中继揜尺”
注亦误撰；考定《深衣古制》。以《四明新志》芜秽，撰《宁波
简要志》。以《道德经》《阴符经》古注皆昧，各为之注。尝因
安远侯柳溥问古兵法，为注《孙子》。其他备论理事，曰
《南山录》，杂著诗文曰《南山稿》，皆藏之。家居二十载，寿
八十有九而卒。